**HRVATSKO KATOLIČKO DRUŠTVO PROSVJETNIH DJELATNIKA**

**HKDPD LISTIĆ, kao obično, malo**



God. XX. Br. 2/LISTOPAD 2016.

Novo poganstvo (neznaboštvo)

 U jednom svom eseju pod naslovom „Novo poganstvo“ engleski književnik i povjesničar iz prve polovice 20. stoljeća, Hilaire Belloc, piše o znakovima tog novog poganstva navodeći sličnosti i razlike između njega i staroga, pretkršćanskoga te zaključuje: „Staro je poganstvo bilo takvo da se, kad je došlo vrijeme, otvorilo autoritetu Katoličke crkve. Novo poganstvo ne samo da je zabrtvilo svoje osjete, nego su oni i obamrli te streme prema stanju u kojemu neće biti ni uha da čuje ni očiju da vide. Jedni ljudi sve manje vide i čuju, drugi zapadaju u područje gdje će društvo biti slijepo i gluho i prema osnovnim prirodnim životnim užicima i zemaljskim istinama. Bit će nesposobni shvatiti što oni tu uopće predstavljaju. Staro poganstvo imalo je snažan osjećaj za nadnaravno. Taj osjećaj često je bio okrenut prema krivim stvarima, a uvijek prema nevaljalim, no bio je strastven i vjeran. […] Novo poganstvo uživa u plitkostima te misli kako je dobra i zla oslobođeno ono što drže nadnaravnim ili iluzijama. To je sasvim pogrešno i završavam to ističući. Čovjek ne živi dugo bez bogova, a kad dođu bogovi novog poganstva, oni ne samo da će biti nevaljani, kao što su to bili bogovi u staroj Grčkoj, niti samo lažni – oni će biti zli. Netko bi mogao zapisati rečenicu koja govori kako će novo poganstvo nerazborito očekujući zadovoljštinu, prije nego i shvati gdje je, skliznuti u sotonizam (H. Belloc: Eseji jednog katolika, Zagreb: partenon d.o.o.;, str. 16/17).

Kad čitate knjigu rimskog povjesničara Tacita „Anali“ i Svetonijevu knjigu „Dvanaest rimskih careva“ točno vidite o čemu Belloc govori. Od Cezara kojem tumači snova bude nadu u moć, a znamenja bogova vode na putu do nje, preko Augusta koji pazi na svoje snove i snove drugih, prati znamenja i znakove i posvećuje se u eleuzinske misterije, savjetuje s astrolozima i gatarima, Tiberija, koji je išao njihovim putem tražeći nadnaravne znakove i poticaje kroz gatanja, Kaligule koji je sebe poistovjetio s božanstvima pa zazivao Lunu (božicu mjeseca da mu dođe na ležaj i oblačio se u Veneru), a tražio odgovore od proročišta i astrologa kao i Neron, koji je posebno štovao Aštartu itd., svugdje je opipljivo prisutna strastvena duševna veza →

**BOŽJA RIJEČ – RIJEČ ŽIVOTA**



S neba se zaista očituje gnjev Božji na svaku bezbožnost i nepravednost ljudi koji istinu priječe nepravednošću. Jer njima je očito ono što se može doznati o Bogu: Bog im je to zapravo objavio. Uistinu, njegova se nevidljiva svojstva, njegova vječna moć i božanstvo, promatrana po njegovim djelima, opažaju od postanka svijeta. Tako nemaju isprike. Jer iako su upoznali Boga, nisu mu iskazali ni slavu ni zahvalnost kao Bogu. Naprotiv, postali su isprazni u mislima svojim i njihovo je nerazumno srce potamnjelo.

 Rim 1, 18-21

→ s krivim i nevaljalim u duhovnom smislu, s „bogovima“ koji su zapravo demoni. Izopačenost proizišla iz toga očitovala se u nemilosrdnim nasiljima, bludništvu, nastranostima, izopačenostima svake vrste. I kršćanstvo je bilo melem na ranu u tom svijetu zla, koje vide i opisuju ovi učeni pogani te je tu civilizaciju iz pepela dizalo na noge. A kršćanstvo će biti jedini mogući izlaz i iz ovog svijeta novog poganstva što ga ocrtava Belloc, u kojem će pad biti puno veći i zlokobniji nakon 2000 godina kršćanstva, kojeg sada Zapad odbacuje.

Naime, to se novo poganstvo nije iscrpilo u krvavim svjetskim ratovima što nastupiše pa je njegova misao i danas aktualna. Tendencije koje vladaju našom, nekad kršćanskom kulturom Zapada, ali i svijetom općenito, znak su poganskog nazora na svijet. Da će krajnji stadij biti sotonizam, o tome uopće nema sumnje.

Kršćanstvu su primjerice oprečne ove pojave: ozakonjenja ubojstava nerođenih (abortusi) i bolesnih (eutanazija); ozakonjenje istospolnih zajednica (imamo već i prvo „vjenčanje“ utroje) i davanje prava istospolnim zajednicama i pojedincima da usvajaju djecu ili da ih dobivaju iznajmljujući maternice žena koje su spremne roditi nekome dijete za novac (ili iz nakaradno shvaćene *ljubavi* – slučaj majke iz Londona koja je svome dvadesetogodišnjem sinu koji je *gay*, ali želi dijete, rodila sina, tako da je umjetno oplođena nakon što je nepoznata žena za novac dala jajne stanice koje su zatim oplođene spermom mladog *geya* ; seksualiziranje djece od vrtićke dobi preko programa koji se nameću od vrha vlasti; besmisao koji vodi u depresiju – najučestaliju bolest današnjeg čovjeka, legaliziranje droga,

legaliziranje i promidžba sotonističkog kulta u javnosti i djeci u školama →

**PRONAĐI SVOJ LIJEK**

 ***Kršćanski očevi i majke, ako želite imati pobožnu, dobru djecu, najprije sami morate biti bogobojazni i voditi dobar život. Stara poslovica kaže da plod ne pada daleko od stabla, a Božja Riječ to potvrđuje.***

 sv. Ivan Vianney

***Što dobije onaj tko odbije križ? Povećava njegovu težinu.***

 sv. Alfonz Liguori

 → eksperimentiranje na embrijima…

Istina o čovjeku koju Crkva naučava već 2000 godina danas je zamagljena u mnogim glavama. Mnogi postaju gluhi i slijepi za nju. Zato mi se čini proročkim ono što je rekao kardinal Burke „da dolazi vrijeme za vjerujuće katolike da budu spremni nasljedovati rane kršćanske mučenike u svojoj obrani braka i svetosti ljudskog života.“

A svakako je vrijedno i njegovo ozbiljno upozorenje: "Čak i unutar Crkve, ima i onih koji će zasjeniti istinu o nerazrješivost braka u ime milosrđa, koji će odobravati kršenje bračnog sjedinjenja pomoću kontracepcije u ime pastoralnog razumijevanja, i koji će, u ime tolerancije, šutjeti o napadu na sam integritet braka kao zajednice jednog muškarca i jedne žene. " (M. Grgat)

**POZIV NA TRIBINU**

**TEMA: ŽENA U BIBLIJI I U CRKVI**

**PREDAVAČ: doc. dr. sc. p. NIKO BILIĆ, DI**

**ČETVRTAK, 20. listopada 2016. u 20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

ZNAKOVI VREMENA

John Podesta, dugogodišnji suradnik političkog klana Clintonovih i šef izborne kampanje Hillary Clinton, sudjelovao je u osnivanju nekoliko “liberalno-katoličkih” udruga koje za cilj imaju promijeniti nauk Katoličke Crkve i “revolucionarizirati” ga, pokazala je korespodencija koju je objavio WikiLeaks.

Podesta, koji je bio i šef osoblja Bijele kuće u vrijeme predsjednika Billa Clintona, razmijenio je 2012. nekoliko mailova s Sandyjem Newmanom, lijevo-liberalnim akitivistom koji je surađivao i s predsjednikom Barackom Obamom.

Newman je svoj mail napisao u vrijeme kada su se katolički biskupi pobunili protiv toga da katoličke organizacije moraju plaćati kontraceptivna sredstva za svoje zaposlenike u sklopu Obamacarea. Newman je napisao Podesti kako misli da je vrijeme za “katoličko proljeće” i kako katolici “žele kraj te srednjovjekovne diktature u Crkvi i početak demokracije i rodne ravnopravnosti”. Potom Newman pita je li moguće uz suradnju organizacija koje imaju katolički predznak i podržale su Obamacare napraviti prevrat i “posijati sjeme revolucije” u Crkvi.

Ono što je posebno zanimljivo u korespodenciji jest Podestin odgovor koji je uslijedio.

“Stvorili smo organizaciju Savez katolika za opće dobro (Catholics in Alliance for the Common Good-CACG) upravo za ovakve situacije. Ali, mislim da im nedostaje vodstvo. Kao i Ujedinjenim katolicima (Catholics United)”, navodi američki aktivist dvije organizacije koje kao svoju agendu imaju “liberalizaciju” katoličkog nauka i iza čijeg osnivanja očito stoji on.

“Kao i u većini ‘proljećarskih’ pokreta, mislim da će to morati ići odozdo prema gore”, zaključuje Podesta.

### The Catholic Herald je u prenašanju ove korespodencije podsjetio: CACG je utemeljio Tom Periello 2005., a jedan od njezinih čelnika jest i Fred Rotondaro. Oba aktivista članovi su Centra za američki progres, lijevo-liberalnog think tanka koji je utemeljio upravo John Podesta. ([Predsjednik kampanje Hillary Clinton želi provesti "revoluciju" - Narod.hr](https://www.google.hr/url?sa=t&rct=j&q=&esrc=s&source=web&cd=1&cad=rja&uact=8&ved=0ahUKEwiey9b1neTPAhWD0RQKHUHTAyIQFggjMAA&url=http%3A%2F%2Fnarod.hr%2Fsvijet%2Fpredsjednik-kampanje-hillary-clinton-zeli-provesti-revoluciju-katolicke-crkve&usg=AFQjCNGifX6U3jsJJ7OoTI0PgIfkKp5Cew)

narod.hr

EVANĐEOSKI LIJEK PROTIV STRAHA: Oni koji se ne pouzdaju u sebe, nego u Gospodina koji je Bog nade, zadobit će snagu i biti jaki u njemu, premda su po sebi slabi na ovom svijetu. (sv. Antun Padovanski)

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: <http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** matija@net.hr